KAIP RAŠYTI: SAUSIO 13-OJI, VASARIO 16-OJI, KOVO 11-OJI

Sausio 13-oji šiandien vadinama Laisvės gynėjų diena. Vasario 16-oji arba Lietuvos valstybės atkūrimo diena. Tiek šios šventės oficialus pavadinimas, tiek visuomenėje vartojamas trumpesnis šventės pavadinimas – Vasario 16-oji – rašytinas didžiąja raide. Kovo 11-oji arba Lietuvos Nepriklausomybės atkūrimo diena. Matyti, kad švenčių pavadinimų (tiek sudarytų iš datos, tiek iš prasminių žodžių) pirmasis žodis rašomas didžiąja raide, taigi švenčiame Vasario 16-ąją arba Lietuvos valstybės atkūrimo dieną, Kovo 11-ąją arba Lietuvos nepriklausomybės atkūrimo dieną, Rugsėjo 1-ąją arba Mokslo ir žinių dieną, Kovo 8-ąją arba Moters dieną, minime Sausio 13-ąją arba Laisvės gynėjų dieną. Šiais ir pan. atvejais kalendorinis pavadinimas yra prasminio šventės pavadinimo sinonimas ir už prasminį gal net žinomesnis.

Įsidėmėtina, kad tais atvejais, kai mėnuo ir diena vartojami tik datos reikšme, didžioji raidė nevartojama, pvz.: Mokslo ir žinių diena švenčiama rugsėjo 1-ąją. Laisvės gynėjų dienai skirti renginiai vyks sausio 13-ąją. Trečiadienį, kovo 11 d., neisime į darbą, nes švęsime Lietuvos Nepriklausomybės atkūrimo dieną.